**Монгол Улсын Их Хурлын 2015 оны ээлжит бус чуулганы**

**Нийгмийн бодлого, боловсрол, соёл, шинжлэх ухааны байнгын**

**хорооны 9 дүгээр сарын 08-ны өдөр /Мягмар гараг/-ийн**

**хуралдааны гар тэмдэглэл**

Нийгмийн бодлого, боловсрол, соёл, шинжлэх ухааны байнгын хорооны дарга Д.Батцогт ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн ирж, 52.6 хувийн ирцтэйгээр хуралдаан 10 цаг 40 минутад Төрийн ордны “В” танхимд эхлэв.*

*Чөлөөтэй: Бакей, Ц.Оюунгэрэл, Д.Сумъяабазар, А.Тлейхан;*

*Тасалсан: Я.Санжмятав, Д.Сарангэрэл, Д.Хаянхярваа, Л.Энх-Амгалан.*

Хэлэлцэх асуудалтай холбогдуулан Улсын Их Хурлын гишүүн Л.Гантөмөрийн тавьсан асуултад Байнгын хорооны дарга Д.Батцогт тайлбар хийв.

***Нэг. Засгийн газрын гишүүн, Хөдөлмөрийн сайдыг томилох тухай асуудал.***

Хэлэлцэж буй асуудалтай холбогдуулан Монгол Улсын Ерөнхий сайд Ч.Сайханбилэг, нэр дэвшигч, Улсын Их Хурлын гишүүн Г.Баярсайхан нар оролцов.

Хуралдаанд Нийгмийн бодлого, боловсрол, соёл, шинжлэх ухааны байнгын хорооны ажлын албаны ахлах зөвлөх Л.Лхагвасүрэн, зөвлөх Ж.Чимгээ нар байлцав.

Засгийн газрын гишүүн, Хөдөлмөрийн сайдад нэр дэвшигчийн талаар Монгол Улсын Ерөнхий сайд Ч.Сайханбилэг танилцуулав.

Танилцуулгатай холбогдуулан Улсын Их Хурлын гишүүдээс асуулт, санал гараагүй болно.

**Су.Батболд: -** Засгийн газрын гишүүн, Хөдөлмөрийн сайдад нэр дэвшигч Гарьдхүүгийн Баярсайханыг томилох тухай Монгол Улсын Ерөнхий сайдын саналыгдэмжье гэсэн санал хураалт явуулъя.

Зөвшөөрсөн: 10

Татгалзсан: 1

Бүгд: 11

100 хувийн саналаар санал дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Д.Батцогт Улсын Их Хурлын чуулганы нэгдсэн хуралдаанд танилцуулахаар тогтов.

*Хуралдаан 10 минут үргэлжилж, 19 гишүүнээс 11 гишүүн ирж, 57.2 хувийн ирцтэйгээр 10 цаг 50 минутад өндөрлөв.*

Тэмдэглэлтэй танилцсан:

НИЙГМИЙН БОДЛОГО, БОЛОВСРОЛ,

СОЁЛ, ШИНЖЛЭХ УХААНЫ БАЙНГЫН

ХОРООНЫ ДАРГА Д.БАТЦОГТ

Тэмдэглэл хөтөлсөн:

ПРОТОКОЛЫН АЛБАНЫ

ШИНЖЭЭЧ Д.ЦЭНДСҮРЭН

**МОНГОЛ УЛСЫН ИХ ХУРЛЫН 2015 ОНЫ ЭЭЛЖИТ БУС ЧУУЛГАНЫ**

**НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ**

**БАЙНГЫН ХОРООНЫ 9 ДҮГЭЭР САРЫН 08-НЫ ӨДӨР /МЯГМАР**

**ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Д.Батцогт: -** Хэлэлцэх асуудлаа баталъя. Ирц бүрдсэн байна. Ирвэл зохих 19 гишүүнээс 10 гишүүн ирж, 52.6 хувийн ирцтэйгээр Байнгын хорооны хуралдааныг нээж байна.

Өнөөдөр хоёр асуудал хэлэлцэнэ. Нэгд, Байнгын хорооны тогтоолоор ажлын хэсэг байгуулах. Хоёрт, Монгол Улсын Засгийн газрын гишүүн, Хөдөлмөрийн сайдыг томилох тухай асуудал.

Хэлэлцэх асуудалтай холбогдуулан саналтай гишүүн байна уу? Гантөмөр гишүүн.

**Л.Гантөмөр:** Дэгээрээ болдог юм уу? Үгүй юу? Ээлжит бус чуулган зарлахдаа хэлэлцэх асуудлаа шахаад зарлаж байгаа шүү дээ. Тэгээд яг тэр үеэр нь Байнгын хорооны хурал болохоор Байнгын хороо өөрийнхөө тулгамдсан асуудлуудыг оруулж ирээд, тогтоол гаргаад байх юм. Энэ яг дэгээрээ болж байгаа юм уу? Түрүүчийн нэг ээлжит бусын үеэр бас тэгсэн, одоо нэг ийм юм тулгамдаад байна аа.

**Д.Батцогт:** Гишүүд өөрсдөө зөвшөөрөх юм бол.

**Л.Гантөмөр:** Би бол ингээд байгаа юм. Байнгын хороогоор батлахгүйгээр ажлын хэсгийг Байнгын хорооны дарга тушаал гаргаад явчихаж болдоггүй юм уу. Тэгэхгүй бол хэлэлцэх асуудал чинь хоёрхон юм байна гээд Их Хурал явж байхад, Байнгын хороо хэрвээ ингээд тогтоол гаргаж болдог бол хэлэлцэх асуудал задарна шүү дээ, хүрээгээ тэлээд л яваад байна. Ажлын хэсэг бол ажлын хэсэг, асуудал бол асуудал, юу ч байж болно шүү дээ.

**Д.Батцогт:** Энэ бол уг нь ээлжит бус чуулганаар хэлэлцэж байгаа асуудал биш. За, за больё. Тэгвэл би өөрөө гаргаад явчихъя.

Хэлэлцэх асуудал 1 боллоо. Монгол Улсын Засгийн газрын гишүүн, Хөдөлмөрийн сайдыг томилуулах талаарх танилцуулгыг Монгол Улсын Ерөнхий сайд Сайханбилэг танилцуулна.

**Ч.Сайханбилэг**: Байнгын хорооны гишүүдийн энэ өглөөний амар амгаланг айлтгая. Монгол Улсын Үндсэн хуулийн 39 дүгээр зүйлийн 3 дахь хэсэг, Монгол Улсын Засгийн газрын тухай хуулийн 23 дугаар зүйлийн 1.1 дэх хэсгийг үндэслэн Монгол Улсын Засгийн газрын гишүүн, Хөдөлмөрийн сайдаар Гарьдхүүгийн Баярсайханыг та бүхэнд танилцуулж байна.

Г.Баярсайхан 44 настай, Анагаах ухааны их сургуулийг төгссөн, хүний их эмч мэргэжилтэй. Эх нялхсын эрдэм шинжилгээний төвд асрагч оюутан, “Экологи” ХХК-ний менежер, гүйцэтгэх захирал, Монголын Акологийн зөвлөлийн тэргүүн, Улсын Их Хурлын гишүүнээр хоёр удаа сонгогдон ажилласан. Улсын Их Хурлын гишүүнээр сонгогдон ажиллаж байхдаа Улсын Их Хурлын Ёс зүйн дэд хорооны дарга,Монгол Улсын Их Хурлын Байгаль орчин, хүнс, хөдөө аж ахуйн байнгын хорооны даргаар тус тус ажиллаж байна. Төрийн албанд 8 жил ажилласан. Засгийн газраас дэвшүүлж байгаа зорилтуудыг биелүүлэх болон танхимын зарчмаар ажиллах чадвар, удирдан зохион байгуулах болон ажил хэрэгч чанаруудыг нь тус тус харгалзан Гарьдхүүгийн Баярсайханыг Монгол Улсын Засгийн газрын гишүүн, Хөдөлмөрийн сайдын албан тушаалд томилуулахаар та бүхэнд танилцуулж байна.

Хэлэлцэн шийдвэрлэж өгөхийг хүсье.

**Д.Батцогт:** Ерөнхий сайдад баярлалаа. Танилцуулгатай холбогдуулан асуулт асуух гишүүдийн нэрийг авъя.

Алга байна. Үг хэлэх гишүүн байна уу. Алга байна.

Санал хураалт явуулъя.

Монгол Улсын Засгийн газрын гишүүн, Хөдөлмөрийн сайдаар, Улсын Их Хурлын гишүүн Гарьдхүүгийн Баярсайханыг томилуулах тухай Монгол Улсын Ерөнхий сайдын саналыг дэмжье гэдэг томьёоллоор санал хураалт явуулъя.

11 гишүүн санал хураалтад 10 гишүүн дэмжиж, дэмжигдлээ.

Байнгын хорооны санал дүгнэлтийг би танилцуулъя.

Хуралдаан дууслаа. Гишүүдэд баярлалаа.

Соронзон хальснаас буулгасан:

ПРОТОКОЛЫН АЛБАНЫ

ШИНЖЭЭЧ Д.ЦЭНДСҮРЭН